– Նախ՝ ինչպես այսօր դատավարության ժամանակ դատախազության կողմից ներկայացված ապացույցները ցույց տվեցին, «Սասնա ծռերը» չեն կրակել առնվազն երկու ոստիկանների ուղղությամբ, և դրա պատասխանատուները հենց ոստիկանությունն ու նախորդ ռեժիմն են։ Իսկ եթե հարցին նայում ենք ավելի գլոբալ, ապա պետք է հասկանանք, որ զինված ապստամբությունը զինված երկու կողմերն են, որոնք կրակում են միմյանց վրա, և լինում են նաև վիրավորներ և զոհեր։ Հիշենք, որ նաև «Սասնա ծռերից» կան վիրավորներ, ովքեր ամբողջ իրենց կյանքում մնալու են հաշմանդամ։ Բայց եթե մենք վերցնենք զինված ապստամբությունների այլ օրինակներ, օրինակ՝ Ֆրանսիական մեծ հեղափոխությունը՝ հազարավոր զոհեր, Կուբայի հեղափոխությունը՝ հազարավոր զոհեր, բայց մինչև այսօր ոչ թե Կուբայում, այլ Հայաստանում երիտասարդները Չե Գևարայի պատկերը իրենց կրծքին են կրում՝ որպես ազատության մարտիկի։ Հիմա ինչ է ստացվում, մենք Կուբայի ազատության մարտիկներին փառաբանում ենք, Հայաստանի ազատության մարտիկներին դատո՞ւմ։